钦定古今图书集成/明伦汇编/氏族典/第262卷 > 王虔休
## 钦定古今图书集成/明伦汇编/氏族典/第262卷 > 王虔休

按《唐书王虔休传》：“虔休，字君佐，汝州梁人。少涉学有
材武，以信义为乡党畏慕。大历中，李抱真闻其名，厚
以币招之，授兵马使。抱真讨河北，战双冈、临洺，虔休
以多擢步军都虞候，封同昌郡王。抱真卒，元仲经等
谋树其子缄，虔休正色语众曰：‘军王军，州王土也，帅
亡当禀天子’。众服其言，得不乱。德宗嘉之，擢潞州左”
司马，领留后。本名延贵，至是赐名。迁昭义节度使、检
校工部尚书。卒，谥曰敬。子丽成等十人，并补太学生。